2021. gada Noteikumi Nr.

Rīgā (prot. Nr. . §)

**Valsts atbalsta piešķiršanas kārtība Covid-19 izplatības negatīvās ietekmes mazināšanai mikrozaļumu ražošanas un**

**zvejniecības un akvakultūras nozarē**

Izdoti saskaņā ar

Lauksaimniecības un lauku attīstības likuma

5. panta ceturto daļu

**I. Vispārīgie jautājumi**

1. Noteikumi nosaka kārtību, kādā piešķir valsts atbalstu Covid-19 izplatības negatīvās ietekmes mazināšanai mikrozaļumu ražošanas un zvejniecības un akvakultūras nozarē (turpmāk – atbalsts).

2. Noteikumos lietoti šādi termini:

2.1. mikrozaļumu ražošanas nozare – tādu pārtikā lietojamu dārzkopības produktu ražošana, ko iegūst, diedzējot dārzeņu vai citu augu sēklas, līdz parādās pirmās īstās lapas, un kas paredzēti patēriņam svaigā veidā bez sēklām;

2.2. saistītās personas – personas Komisijas 2014. gada 25. jūnija Regulas (ES) Nr. 702/2014, ar kuru konkrētas atbalsta kategorijas lauksaimniecības un mežsaimniecības nozarē un lauku apvidos atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108. pantu (turpmāk – Komisijas regula Nr. 702/2014), 1. pielikuma 3. panta 3. punkta un Komisijas 2014. gada 16. decembra Regulas (ES) Nr. 1388/2014, ar ko konkrētas atbalsta kategorijas uzņēmumiem, kuri nodarbojas ar zvejas un akvakultūras produktu ražošanu, apstrādi un tirdzniecību, atzīst par saderīgām ar iekšējo tirgu, piemērojot Līguma par Eiropas Savienības darbību 107. un 108. pantu (turpmāk – Komisijas regula Nr. 1388/2014), 1. pielikuma 3. panta 3. punkta izpratnē.

3. Atbalstu piešķir, administrē un uzrauga Lauku atbalsta dienests (turpmāk – dienests).

4. Atbalsta kopējais apmērs ir 650 000 *euro*, no tā:

4.1. 325 000 *euro* – apgrozījuma samazinājuma radīto seku novēršanai mikrozaļumu ražošanas nozarē saskaņā ar šo noteikumu II nodaļu;

4.2. 325 000 *euro* – apgrozījuma samazinājuma radīto seku novēršanai uzņēmumiem, kas darbojas zvejniecības un akvakultūras nozarē, saskaņā ar šo noteikumu III nodaļu.

5. Ja pieprasītais atbalsts pārsniedz šo noteikumu 4.1. vai 4.2. apakšpunktā minēto finansējuma apmēru, dienests proporcionāli samazina atbalsta maksājumus.

6. Atbalstu var saņemt šādi atbalsta pretendenti:

6.1. sīkie (mikro), mazie un vidējie uzņēmumi, kas atbilst Komisijas regulas Nr. [702/2014](http://eur-lex.europa.eu/eli/reg/2014/702/oj/?locale=LV) 1. pielikumā vai Komisijas regulas Nr. 1388/2014 1. pielikumā noteiktajai definīcijai;

6.2. lielie uzņēmumi, kas atbilst Komisijas regulas Nr. [702/2014](http://eur-lex.europa.eu/eli/reg/2014/702/oj/?locale=LV) 2. panta 26. punktā noteiktajai definīcijai;

6.3. lielie uzņēmumi zvejniecības un akvakultūras nozarē, kas neatbilst Komisijas regulas Nr. 1388/2014 1. pielikumā noteiktajai definīcijai.

7. Atbalstu nepiešķir:

7.1. lielajam vai vidējam saimnieciskās darbības veicējam, kas jau 2019. gada 31. decembrī bija un atbalsta piešķiršanas brīdī ir uzskatāms par nonākušu grūtībās atbilstoši Komisijas regulas Nr. 702/2014 2. panta 14. punktā vai Komisijas regulas Nr. 1388/2014 3. panta 5. punktā noteiktajai definīcijai;

7.2. sīkajam (mikro) vai mazajam saimnieciskās darbības veicējam, kas atbilst šādām pazīmēm:

7.2.1. tas jau 2019. gada 31. decembrī bija nonācis grūtībās atbilstoši Komisijas regulas Nr. 702/2014 2. panta 14. punktā vai Komisijas regulas Nr. 1388/2014 3. panta 5. punktā noteiktajai definīcijai;

7.2.2. tam atbalsta piešķiršanas brīdī ir ierosināta tiesiskās aizsardzības procesa lieta, tiek īstenots tiesiskās aizsardzības process vai ir pasludināts maksātnespējas process, vai tas ir saņēmis glābšanas atbalstu un nav atmaksājis aizdevumu, ir atsaucis garantiju vai ir saņēmis pārstrukturēšanas atbalstu un uz to attiecas pārstrukturēšanas plāns;

7.3. personai, uz kuru attiecas Komisijas regulas Nr. 702/2014 1. panta 5. punktā vai Komisijas regulas Nr. 1388/2014 1. panta 3. punkta "e" un "f" apakšpunktā noteiktais Eiropas Komisijas līdzekļu atgūšanas rīkojums.

8. Atbalstu mikrozaļumu ražošanas nozarē piešķir, nepārsniedzot Komisijas 2020. gada 19. marta paziņojumā "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" (C(2020)1863) (turpmāk ‒ pagaidu regulējums) noteikto kopējo ierobežota apjoma atbalsta apmēru – 225 000 *euro* tādaatbalsta pretendenta saistīto personu grupai, kurš nodarbojas ar primāro lauksaimniecisko ražošanu.

9. Atbalsta pretendents, kas nodarbojas ar lauksaimniecības produktu pārstrādi un lauksaimniecības produktu primāro ražošanu, grāmatvedības uzskaitē nodala katru no šīm darbībām, ievērojot atbalsta maksimālo intensitāti un atbalsta apmēru. Kopējais ierobežotā apjoma atbalsta apmērs nepārsniedz 1 800 000 *euro* saistīto personu grupai.

10. Atbalstu uzņēmumiem zvejniecības un akvakultūras nozarē piešķir, nepārsniedzot pagaidu regulējumā noteikto kopējo ierobežota apjoma atbalsta apmēru – 270 000 *euro* saistīto personu grupai*.*

11. Atbalstu nevar kumulēt ar maksājumiem par tām pašām attiecināmajām izmaksām ne ar kādu citu komercdarbības atbalstu, tai skaitā ar atbalstu, ar ko kompensē Covid-19 izplatības ietekmes seku mazināšanu.

12. Ja tiek konstatēts, ka atbalsta saņēmējs šo noteikumu ietvaros ir saņēmis nelikumīgu komercdarbības atbalstu, tam ir pienākums atmaksāt dienestam visu saņemto nelikumīgo komercdarbības atbalstu kopā ar procentiem saskaņā ar Komercdarbības atbalsta kontroles likuma IV un V nodaļu.

13. Atbalsta saņēmējs apņemas nepārtraukt darbību mikrozaļumu ražošanas vai zvejniecības un akvakultūras nozarē vismaz trīs mēnešus pēc atbalsta saņemšanas. Ja tas šajā laikā pārtrauc attiecīgo darbību, dienests atgūst izmaksāto atbalstu, izņemot gadījumu, ja:

13.1. atgūstamā summa nepārsniedz 100 *euro* un šo summu nav iespējams ieturēt no nākamajiem atbalsta maksājumiem;

13.2. darbība pārtraukta nepārvaramas varas dēļ.

14. Dienests lēmumu par atbalsta piešķiršanu pieņem līdz 2021. gada 23. decembrim un atbalstu izmaksā līdz 2021. gada 31. decembrim. Lēmuma pieņemšanas diena uzskatāma par atbalsta piešķiršanas dienu.

15. Dienests datus par izmaksāto atbalstu glabā 10 gadus no pēdējā atbalsta piešķiršanas dienas, bet atbalsta saņēmējs datus par izmaksāto atbalstu glabā 10 gadus no atbalsta piešķiršanas dienas.

16. Dienests informāciju par piešķirto atbalstu publicē, ievērojot publicitātes pasākumu prasības, kas noteiktas saskaņā ar normatīvajiem aktiem par kārtību, kādā publicē informāciju par sniegto komercdarbības atbalstu un piešķir un anulē elektroniskās sistēmas lietošanas tiesības.

**II. Atbalsts apgrozījuma samazinājuma radīto seku novēršanai mikrozaļumu ražošanas nozarē**

17. Atbalstam var pieteikties atbalsta pretendents, kas darbojas mikrozaļumu ražošanas nozarē, ja ir izpildīti šādi nosacījumi:

17.1. atbalsta pretendents ir reģistrēts Valsts ieņēmumu dienestā kā nodokļu maksātājs un tam iesnieguma iesniegšanas dienā nav nodokļu maksājumu un valsts sociālās apdrošināšanas iemaksu parāda vai parāds nav lielāks par 1000 *euro*, vai, ja parāds ir lielāks par 1000 *euro*, tam ar Valsts ieņēmumu dienesta lēmumu nodokļu maksājumu termiņš ir pagarināts vai atlikts saskaņā ar likuma "[Par nodokļiem un nodevām](https://likumi.lv/ta/id/33946-par-nodokliem-un-nodevam)" [24. pantu](https://likumi.lv/ta/id/33946-par-nodokliem-un-nodevam#p24);

17.2. atbalsta pretendents ir reģistrēts vai atzīts Pārtikas un veterinārajā dienestā kā pārtikas uzņēmums;

17.3. neto apgrozījums mikrozaļumu ražošanas nozarē no 2020. gada 1. oktobra līdz 2021. gada 31. maijam vai kādā no šā laikposma mēnešiem ir samazinājies vairāk nekā par 30  procentiem salīdzinājumā ar 2019. gada attiecīgo laikposmu;

17.4. atbalsta pretendents ir sniedzis pierādījumus par neto apgrozījuma samazinājuma cēlonisko saikni ar Covid-19 izplatību, tostarp iesniedzot dienestā pierādījumus par piegādes līgumiem.

18. Atbalstu piešķir tieša maksājuma veidā 100 procentu apmērā no starpības, ko aprēķina, no neto apgrozījuma mikrozaļumu ražošanas nozarē par laikposmu no 2020. gada 1. oktobra līdz 2021. gada 31. maijam vai kādā no šā laikposma mēnešiem atņemot neto apgrozījumu par 2019. gada attiecīgo laikposmu.

19. Lai pieteiktos atbalstam, atbalsta pretendents līdz 2021. gada 1. septembrim dienestā iesniedz:

19. 1. iesniegumu, kurā pamato neto apgrozījuma samazinājumu atbilstoši šo noteikumu 17.3. apakšpunktam, norādot apgrozījuma samazinājuma saistību ar Covid-19 izplatīšanās mazināšanai noteiktajiem ierobežojumiem;

19. 2. operatīvās bilances, peļņas un zaudējumu aprēķinu, tostarp grāmatvedības dokumentus atbilstoši šo noteikumu 18. punktā noteiktā neto apgrozījuma aprēķināšanai;

19. 3. informāciju par iepriekš saņemtā vai plānotā atbalsta apmēru, tai skaitā atbalsta apmēru par tām pašām attiecināmajām izmaksām, kas izsniegts saskaņā ar pagaidu regulējumu, tā piešķiršanas datumu, atbalsta sniedzēju un normatīvo aktu, uz kuru pamatojoties piešķir atbalstu.

**III. Atbalsts apgrozījuma samazinājuma radīto seku novēršanai zvejas un akvakultūras nozarē**

20. Atbalstam var pieteikties atbalsta pretendents, kas darbojas zvejniecības vai akvakultūras nozarē atbilstoši Komisijas 2014. gada 27. jūnija Regulas (ES) Nr. 717/2014 par Līguma par Eiropas Savienības darbību 107. un 108. panta piemērošanu *de minimis* atbalstam zvejniecības un akvakultūras nozarē, 2. panta 1. punkta "a" apakšpunktam, ja ir izpildīti šādi nosacījumi:

20.1. atbalsta pretendents ir reģistrēts Valsts ieņēmumu dienestā kā nodokļu maksātājs un tam iesnieguma iesniegšanas dienā nav nodokļu maksājumu un valsts sociālās apdrošināšanas iemaksu parāda vai parāds nav lielāks par 1000 *euro*, vai, ja parāds ir lielāks par 1000 *euro*, tam ar Valsts ieņēmumu dienesta lēmumu nodokļu maksājumu termiņš ir pagarināts vai atlikts saskaņā ar likuma "[Par nodokļiem un nodevām](https://likumi.lv/ta/id/33946-par-nodokliem-un-nodevam)" [24. pantu](https://likumi.lv/ta/id/33946-par-nodokliem-un-nodevam#p24);

20.2. akvakultūras produktu ražotājs ir Pārtikas un veterinārajā dienestā atzīts akvakultūras nozares uzņēmums saskaņā ar normatīvajiem aktiem par veterinārajām prasībām akvakultūras dzīvniekiem, no tiem iegūtiem produktiem un to apritei;

20.3. neto apgrozījums zvejniecības vai akvakultūras nozarē no 2021. gada 1. janvāra līdz 31. maijam vai kādā no šā laikposma mēnešiem ir samazinājies vairāk nekā par 30 procentiem salīdzinājumā ar 2019. gada attiecīgo laikposmu;

20.4. atbalsta pretendents ir sniedzis pierādījumus par neto apgrozījuma samazinājuma cēlonisko saikni ar Covid-19 izplatību, tostarp iesniedzot dienestā pierādījumus par piegādes līgumiem.

21. Atbalstu piešķir tieša maksājuma veidā 20 procentu apmērā no starpības, ko aprēķina, no neto apgrozījuma zvejniecības vai akvakultūras nozarē par laikposmu no 2021. gada 1. janvāra līdz 31. maijam vai kādā no šā laikposma mēnešiem atņemot neto apgrozījumu par 2019. gada attiecīgo laikposmu.

22. Lai pieteiktos atbalstam, atbalsta pretendents līdz 2021. gada 1. septembrim dienestā iesniedz:

22.1. iesniegumu, kurā pamato neto apgrozījuma samazinājumu atbilstoši šo noteikumu 20.3. apakšpunktam, norādot apgrozījuma samazinājuma saistību ar Covid-19 izplatīšanās mazināšanai noteiktajiem ierobežojumiem;

22.2. operatīvās bilances, peļņas un zaudējumu aprēķinu, grāmatvedības dokumentus atbilstoši šo noteikumu 21. punktā noteiktā neto apgrozījuma aprēķināšanai;

22.3. informāciju par iepriekš saņemtā vai plānotā atbalsta apmēru, tai skaitā atbalsta apmēru par tām pašām attiecināmajām izmaksām, kas izsniegts saskaņā ar pagaidu regulējumu, tā piešķiršanas datumu, atbalsta sniedzēju un normatīvo aktu, uz kuru pamatojoties piešķir atbalstu.

23. Šajā nodaļā noteikto atbalstu par laikposmu no 2021. gada 1. janvāra līdz 31. maijam vai kādā no šā laikposma mēnešiem nepiešķir pretendentam, kam par to pašu laika periodu ir piešķirts atbalsts saskaņā ar normatīvajiem aktiem par atbalstu Covid-19 krīzes skartajiem uzņēmumiem apgrozāmo līdzekļu plūsmas nodrošināšanai.

**IV. Noslēguma jautājumi**

24. Šos noteikumus piemēro pēc tam, kad ir saņemts Eiropas Komisijas lēmums, ar kuru atbalsts atzīts par saderīgu ar iekšējo tirgu.

25. Zemkopības ministrija pēc tam, kad Eiropas Komisija pieņēmusi lēmumu par komercdarbības atbalsta saderību ar Eiropas Savienības iekšējo tirgu, publicē attiecīgu paziņojumu oficiālajā izdevumā "Latvijas Vēstnesis".

Ministru prezidents A. K. Kariņš

Zemkopības ministrs K. Gerhards